
Narva Linnavalitsus võtab vastu protokollilise otsuse:

1. Taotleda Narva Linnavolikogult otsuse vastuvõtmist vastavalt lisatud Narva Linnavolikogu otsuse eelnõule. 

2. Volitada Narva Linnavalitsuse liiget Jelena Skulatšovat antud küsimust Narva Linnavolikogu istungil ette kandma.

Aleksei Jevgrafov 




Ülla Kaljuste

linnapea                                                                     
linnasekretär

1. Asjaolud ja menetluse käik

Kinnistu asukohaga Kosmonaudi 6, Narva (Tartu Maakohtu kinnistusosakonna registriosa nr 1773609, katastritunnus 51101:006:0097, pindala 4001 m2, sihtotstarve ärimaa 100%) on OÜ PAK (registrikood 10227696) omandis. Kinnistu oluliseks osaks on ühiselamu (elamiskõlbmatu), ehitisregistri kood 118005316. Kinnistu ei ole koormatud piiratud asjaõigustega. 

06.03.2020 laekus Narva linnale OÜ-lt PAK ettepanek kinnistu Narva linnale müümiseks. OÜ PAK teatab, et erinevate kinnisvarabüroode hinnangul on kinnistu väärtuseks 150 000 - 240 000 eurot. Arvestades asjaolu, et kinnistul on lammutamist vajav hoone, teeb OÜ PAK Narva linnale ettepaneku osta nimetatud kinnistu 130 000 euro eest (ehk 32,49 eurot/m2). 

1994. aastal võõrandas RAS Kreenholmi Manufaktuur hoone asukohaga Kosmonaudi 6, Narva (endine ühiselamu) AS-ile ORGLE, 31.07.2001 pankrotimenetluse käigus omandas selle AS Pak Kaubandus (praegu OÜ PAK). 2009. aastal pakkus OÜ PAK Narva linnale osta kõnealuse kinnistu hinnaga 16 000 000 eesti krooni (s.o 1 022 587 eurot). 

Keset Narva linna asuv poollagunenud ja ohtlikuks muutunud hoone rikub linna ilmet juba ligi kakskümmend aastat. Linn on võtnud tarvitusele erinevaid meetmeid olukorra lahendamiseks. Varemete probleemi on korduvalt tõstatatud kohalikus ajakirjanduses. Samuti saab linn pidevalt politseilt märgukirju, et mahajäetud hoones viibivad lapsed ja noorukid, mis häirib linnaelanike rahu ja turvatunnet. Politsei on arvamusel, et kõnesolev mahajäetud ehitis on potentsiaalne ohuallikas, mis hõlbustab õigusrikkumiste toimepanemist. 

Kinnistu omandamine on linna huvides. Linnapildi parandamiseks, avaliku korra tagamiseks ja õigusrikkumiste ärahoidmiseks on otstarbekas ohtlik hoone lammutada. Linna plaanides on rajada kinnistul tasuline avalik parkla, mis rahuldaks kõrvalasuvate hoonete (elumajad, asutused) elanike ja külastajale vajadusi. Linnaosas, kus paikneb kinnistu, ja eriti Linda tänaval, asub palju korterelamuid, Sotsiaalabiamet, värskelt loodud teatrikeskus Vaba Lava, Narva ettevõtlusinkubaator Objekt, Narva eesti keele maja. Parkimisvõimalused ei ole piisavad ning avara parkla rajamine aitaks parkimisprobleemi lahendada. Lammutus- ja projekteerimistööd planeeritakse teostada 2020. aasta jooksul ning parkla ehitamistööd planeeritakse teostada 2021.aastal. 

OÜ PAK pakub Narva linnale osta kinnistu 130 000 euro eest. Kinnisvara müügiportaalides on kinnistu praegu müügile pandud hinnaga 199 000 eurot. Vastavalt AS Pindi Kinnisvara teatele on kinnistu turuväärtuse indikatsioon 2020. aasta märtsikuu seisuga 150 000 (ükssada viiskümmend tuhat) eurot, täpsusega +/- 5-10. Nimetatud väärtuseni on Pindi Kinnisvara jõudnud äripindade hindamiskomisjonil arutelu tulemusena. Kinnistu ametlik kirjalik eksperthinnang puudub.

SA KredEx pakub kohalikele omavalitsustele lammutustoetust, mille eesmärgiks on aidata lammutada kasutusest väljalangenud elamuid ning mitte-elamuid, mida ei kasutata ja mis on muutunud varisemis- või tuleohtlikuks ning mille renoveerimine või võõrandamine pole otstarbekas. Toetuse määr on kuni 70% toetatavate tegevustega seotud abikõlblikest kuludest.

Kinnistu omandamise vajadust arutati Narva Linnavalitsuse linnavarakomisjoni koosolekul 11.03.2020, kus soovitati kinnistu omandada. 

2. Õiguslikud alused

2.1. Narva Linnavolikogu 21.06.2005 määrusega nr 20 kinnitatud “Linnavara eeskirja” § 32 kohaselt linnavara omandatakse tulenevalt linna elanike huvidest. 

2.2. Linnavara eeskirja § 34 lg 1 kohaselt kinnisvara suhtes, mille maksumus on 64000 eurot ja üle, omandamise otsuse võtab vastu linnavolikogu. 

3. Otsus

3.1. Omandada Narva linnale kinnistu asukohaga Kosmonaudi 6, Narva (Tartu Maakohtu kinnistusosakonna registriosa nr 1773609, katastritunnus 51101:006:0097, pindala 4001 m2, sihtotstarve ärimaa 100%).

3.2. Volitada linnapead Aleksei Jevgrafovit tegema käesoleva otsuse punktis 3.1 nimetatud vara omandamiseks vajalikud toimingud ja tehingud, sh sõlmima kinnistu müügi- ja asjaõiguslepingu. 

3.3. Narva Linnavalitsusel näha ette 2020. aasta lisaeelarve eelnõus käesoleva otsuse punktis 3.1 nimetatud vara omandamiseks vajalikud rahalised vahendid summas 130 000 (ükssada kolmkümmend tuhat) eurot.

3.4. Müügilepingu notariaalse tõestamisega seotud kulud kannab Narva linn.

4. Rakendussätted

4.1. Narva Linnavolikogu kantseleil teha otsus teatavaks asjaosalistele.

4.2. Otsus jõustub seadusega sätestatud korras.

4.3. Otsust võib vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemise päevast.

Irina Janovitš

esimees
